
ACTE CONSTITUTIVE ALE DIECEZEI DE IAŞI 
ŞI ALE SEMINARULUI DIECEZAN DIN IAŞI 


Alois MORARU 


Fiecare apariție a prezentei publicaţii oferă o ocazie prielnică de a 
aduce la cunoştinţa cititorilor diferite documente istorice, multe dintre 
ele fiind inedite, din Arhiva Episcopiei Romano-Catolice de Iaşi sau a 
Institutului Teologic Romano-Catolic din aceeaşi localitate. După ce, în 
precedentele rubrici similare ale acestei reviste teologice, au fost 
inserate numeroase documente care reflectau „tema dialogului teo- 
logic” în filele de istorie ale arhivelor menţionate, în acest număr vă su- 
punem atenției câteva documente constitutive ale Diecezei de Iaşi şi 
ale Seminarului acesteia. Nu ne vom limita doar la bula de înființare a 
Episcopiei Catolice de Iaşi şi a decretului de înființare a Seminarului 
Diecezan (pe care nu l-am găsit încă), ci vom publica şi unele docu- 
mente originale, care au constituit baza normativă pentru sute de refe- 
rințe posterioare. Am preferat să însoțim documentele, majoritatea din- 
tre ele fiind redactate în limba latină, cu unele referințe istorice care îi 
vor ajuta pe cititori să le înțeleagă mai bine. 


1. Înfiinţarea Episcopiei Romano-Catolice de Iaşi 


În 2004, la 27 iunie, se împlinesc 120 de ani de la înființarea Diece- 
zei de laşi, dar acel act istoric a fost precedat de numeroase tratative. 
La mijlocul secolului al XIX-lea, problema misionarismului şi a clerului 
indigen devenise foarte acută, iar numărul crescând al catolicilor din 
Moldova cerea un număr din ce în ce mai mare de preoţi. Aceste pro- 
bleme i-au frământat mult pe episcopii Paul Sardi (1843-1848) şi Anton 
de Stefano (1848-1859), dar n-au reuşit să concretizeze planurile de a 
transforma Vicariatul Apostolic de Iaşi într-o episcopie de sine stătă- 
toare şi nici n-au putut menţine un seminar pentru tinerii indigeni. Cu 
toate că guvernul se arăta favorabil catolicilor, în urma unor discordanțe 
dintre miniştri şi unii reprezentanți ai Bisericii, reorganizarea minori- 
tăţii catolice a fost abandonată. 

Venirea în Misiunea din Moldova a episcopului Nicolae Iosif Camilli 
avea să schimbe totalmente situaţia. La 10 august 1883, episcopul Camilli 
a prezentat Congregaţiei De Propaganda Fide proiectul de reformă pri- 
vind o mai bună pastoraţie în Missio Moldavica. Principalele linii pe 
care le-a trasat au fost: trimiterea de noi tineri misionari în Moldova, 
deschiderea unui seminar mic în Misiunea din Moldova, trimiterea 
unui fond pentru misionarii bătrâni şi bolnavi etc. Toate acestea erau 
orientate spre o mai bună organizare a catolicilor din Moldova, preco- 
nizându-se înființarea unei episcopii autonome. 

După înființarea Arhiepiscopiei de Bucureşti (27 aprilie 1883), mulți 
misionari credeau că papa Leon al XIII-lea (1878-1903) intenţiona să 
înglobeze canonic Moldova la arhidieceza recent înființată, asemenea 
unirii Principatelor, care avusese loc cu 24 de ani în urmă. Nu s-a întâm- 
plat însă aşa, deoarece, la 27 iunie 1884, prin bula papală Quae in chris- 
tiani nominis incrementum, acelaşi papă hotăra încetarea Vicariatului 
Apostolic al Moldovei, care ființa din 1818, şi decreta înființarea Episco- 
piei Catolice de Iaşi. Episcop a fost numit Nicolae Iosif Camilli, fost vizi- 
tator apostolic între 1881-1884, numit episcop de Mosynopolis la 16 sep- 
tembrie 1881, iar la 27 iunie 1884, episcop titular de Iaşi. Dar iată, în 
traducere, textul bulei papale de înființare a Episcopiei de Iaşi: 


Papa Leon al XIII-lea, spre ştiinţa generaţiilor viitoare. 
După ce am cunoscut toate cele necesare pentru propăşirea creştinească şi 
în favoarea poporului lui Dumnezeu, ne grăbim să le împlinim în virtutea 
misiunii pe care o avem, în planul de nepătruns al lui Dumnezeu, ca urmaş 
al sfântului Petru. Analizând starea Vicariatului Apostolic, viaţa catolicilor 
din aceste regiuni, am găsit de cuviință ca acelaşi Vicariat Apostolic să fie ridi- 
cat la rangul de dieceză autonomă. 
Prin urmare, judecând cu pricepere totul, desființăm Vicariatul Apostolic 
al Moldovei şi, prin puterea acestei scrisori, îl declarăm desființat, iar teri- 
toriul acestuia, cu autoritatea noastră apostolică, îl ridicăm şi-l statornicim 
ca dieceză episcopală, stabilind ca reşedinţă a acestei dieceze oraşul Iaşi, după 
cum numim şi dieceza. 
Vrem ca hotarele acestei noi dieceze să fie aceleaşi ca ale Vicariatului Apos- 
tolic al Moldovei, rezervându-ne totuşi dreptul, nouă şi Sfântului Scaun, de 
a dispune altfel cu privire la această nouă dieceză. Aşa vrem, stabilim şi 
hotărâm ca această scrisoare a noastră să-şi aibă toată puterea sa juridică, 
şi astfel, să fie judecată şi definitivă de către oricare dintre judecătorii obiş- 
nuiți sau delegaţi, chiar cei care ascultă pricinile Scaunului Apostolic, amba- 
sadori ai Sfântului Scaun, cardinali ai sfintei Biserici Romane, chiar cu 
delegaţie specială şi alții, cu orice demnitate s-ar afla, ridicându-li-se lor şi 
oricăruia altuia dreptul de a judeca şi interpreta altfel, considerându-se nul 
şi neavenit orice s-ar întâmpla să săvârşească împotrivă, cu ştiinţă sau fără 
ştiinţă. 
Nu vrem prin aceasta să ne împotrivim dispozițiilor apostolice date de papa 
Benedict al XIV-lea, de fericită amintire, sau altor dispoziţii având menţi- 
uni speciale. 
Dată la Roma, la Sfântul Petru, întărită cu inelul pescarului, în ziua de 27 
iunie 1884, în al şaptelea an al pontificatului nostru. 

Card. FI. Chisius (sigiliu, semnătură) 


(Arhiva Episcopiei Romano-Catolice laşi, dosar 1/1815: Acte constitutive ale 
Episcopiei de Iaşi (1815-1950), nepaginat. O copie a acestui decret este păs- 
trată şi în Arhiva Institutului Teologic Romano-Catolic Iaşi, dosar 58/1884, 
f. 43). 

2. Demersuri în vederea deschiderii Seminarului Diecezan 
din laşi 


Trecând peste toate încercările de a deschide un seminar teologic 
catolic la Iaşi, cum au fost cele din anii 1845-1848, 1860-1864, ne vom 
referi succint doar la demersurile ce au dus la deschiderea Seminarului 
Diecezan din 1886. 

După înființarea Episcopiei de laşi, misiunea principală pe care a 
primit-o episcopul Camilli din partea papei Leon al XIII-lea a fost aceea 
de a ridica un cler indigen pentru pastorația catolicilor din Moldova, 
ceea ce impunea deschiderea unui Seminar Diecezan. Această urgență 
s-a observat din faptul că, în timpul Vicariatului Apostolic al Moldovei, 
s-a sesizat lipsa acută de preoţi din cauza ritmului rapid de creştere a 
populaţiei catolice. Condiţiile grele în care trăiau misionarii şi cheltu- 
ielile mari pentru întreţinerea lor au generat această idee ce trebuia 
concretizată într-un timp foarte scurt. 

Chiar înainte de înființarea Episcopiei de Iaşi, după o audienţă pe 
care a avut-o la papa Leon al XIII-lea, în 1882, episcopul Camilli scria că 
Sfântul Părinte l-a îndemnat să înființeze un seminar pentru clerul 
diecezan sau să pună în practică ceea ce stabilise cu superiorul general 
al Ordinului Franciscan, anume, „deschiderea unui seminar francis- 
can”. În paralel cu aceste demersuri, episcopul Camilli a dus tratative 
cu iezuiţii din provincia Galiția pentru a veni la conducerea semina- 
rului pe care îl preconiza. In vederea deschiderii acestui seminar, pre- 
otul Henric Jackowski, provincialul Societăţii lui Isus din Galiţia, l-a 
anunțat, la 28 iunie 1885, pe episcopul Camilli că „îi va putea pune la 
dispoziție chiar la începutul lunii iulie doi preoți iezuiţi”. In scurt timp 
s-a ajuns la un consens, iar în ziua de 1 august 1885, s-a încheiat o conven- 
ţie (Pactum inter illum ac reverendissimum episcopum lassiensem et 
praepositum provinciae Galicianae Societatis Jesu), care a fost sem- 
nată de ambele părți, aşa cum se poate citi mai jos: 


1. Societatea lui Isus din provincia Galiţia preia conducerea şcolii parohiale 
de băieți, care se află lângă biserica catolică din laşi. Ea va fi transformată 
în colegiu la timpul potrivit, conform normelor canonice care sunt în vigoare 
în Societatea Iezuită. 

2. Scopul acestei şcoli existente care va fi în viitor colegiu: 

a) episcopul să ofere un ajutor ca să fie educați copiii ce tind spre un ordin 
ecleziastic; 

b) să fie formați în spiritul bunelor moravuri şi al aprofundării altor ştiinţe 
chiar tineri care sunt în grija părinților iezuiţi (interni sau externi) sau care 
frecventează alte şcoli; 

c) episcopul este liber să conducă seminarul după regulile canonice în vigoare 
şi să-i încredințeze direcțiunea fie Societăţii lui Isus, fie oricăror altor preoți 
din clerul regular sau secular. 

3. Conducerea şcolii, respectiv a colegiului, este încredințată părinților Socie- 
tății lui Isus, conform constituţiilor lor, fără a fi subordonați unei alte 


208 DIALOG TEOLOGIC 10(2002) 


instituţii. Părinţii Societăţii lui Isus se vor strădui ca în educarea tinerilor 
să insiste asupra îndemnurilor înțelepte ale papei Leon al XIII-lea. 

4. Dacă episcopul va dori să pregătească clerici în vederea ordinelor sacre, 
părinţii Societăţii lui Isus vor trebui să le predea ştiinţele teologice, până 
când se va fi înființat un seminar diecezan canonic. 

5. In acest scop, episcopul va acorda Societăţii în mod treptat: 

a) locuința aşezată alături de reşedinţa sa, în perimetrul bisericii parohiale, 
ca şi celelalte bunuri şi proprietăţi care îi aparțin, dar rămân în administra- 
rea scaunului episcopal; 

b) pentru patru iezuiţi va plăti anual 750 franci pentru fiecare, atât timp 
cât este necesar acest lucru; 

c) pentru elevii care vor fi educați pentru dieceză, li se va asigura întreți- 
nerea necesară, conform convenției care se va încheia. 

6. In casa pe care episcopul o oferă părinților Societăţii, le va îngădui aces- 
tora să pună începuturile colegiului şi, prin urmare, ale şcolii parohiale, să 
instituie superiori şi să admită elevi cât va permite spaţiul. Îndată ce va fi 
garantat suficient numărul copiilor sau tinerilor aspiranţi la statutul eclezi- 
astic, episcopul va deschide Seminarul în această casă acum încredințată pă- 
rinţilor societății. Când spaţiul şi dispoziţia casei o va permite, şcoala şi 
internatul vor putea fi în acelaşi spațiu, astfel încât să le fie seminariştilor 
interni şi altor elevi laici comunitate prin locuință, dar cu totul separat 
prin disciplină. Dacă casa încredințată Seminarului va fi insuficientă inter- 
natului şi şcolii, episcopul va căuta o altă casă care să cuprindă atât colegiul, 
cât şi conventul. 

7. Pe lângă aceste servicii, iezuiții vor putea lua şi altele, fără a periclita viața 
colegiului, dar nu vor prelua administrarea propriu-zisă a parohiilor sau 
servicii permanente în mănăstiri de maici, pentru că legile Societăţii lui 
Isus le interzic să aibă în grijă mănăstiri de călugărițe sau alte femei, sau 
să conviețuiască în aceeaşi casă. Le pot ţine, însă, exerciţii spirituale şi le 
pot asculta spovezile de trei sau patru ori pe an. Este interzis să meargă în 
alte scopuri în mănăstiri. 


Fr. Nicolae Iosif Camilli, episcop de Iaşi 

Fr. Henric Jenkowski S.J., superiorul provincial 
al Societăţii lui Isus din Galiţia 

(Ştampile şi semnături) 


(Arhiva Institutului Teologic Romano-Catolic laşi, dosar 58/1885, ff. 76-77). 


3. Deschiderea Seminarului Catolic din Iaşi 


Intrucât nu am găsit în nici o arhivă actul propriu-zis de înființare 
a Seminarului Diecezan din laşi, vom prezenta doar câteva fragmente 
documentare posterioare evenimentului ce a avut loc la 29 septembrie 
1886. 


26 iulie 1893: Epistola pastorală despre Seminar a episcopului 
Nicolae Iosif Camilli: 

Voința papei este voința lui Dumnezeu. Deşi sărac şi lipsit de mijloacele trebu- 
incioase, eu, binecuvântat de papa, m-am pus la lucru: am cheltuit până la 
banul de pe urmă spre a dobândi lucrurile trebuincioase la întemeierea Semi- 
narului, căruia i-am dat îndată drept tată şi patron pe sfântul Iosif, capul 
Sfintei Familii din Nazaret, şi la 29 septembrie 1886, am putut avea mângâ- 
ierea de a deschide Seminarul „Sfântul Iosif” la trei tineri (...) 


(N.I. Camilli, „Epistolă pastorală despre Seminar” (26.07.1893), în Actele pas- 
torale ale Preasfinţiei sale părintelui Nicolae Iosif Camilli, II, laşi, 1914, 
252-253). 


1897: Scrisoarea părintelui Felix Wiercinski către episcopul Dominic 
Jaquet: 


În privința aprobațiunii Seminarului Eparhiei noastre, prin înaltul guvern 
al țării, am onoarea de a vă refera ceea ce urmează: După ce înaintagul PS.V., 
părintele N.I. Camilli, întemeiase din autoritatea sa Seminarul Eparhial la 
29 septembrie 1886, vorbea despre tânărul aşezământ în mai multe rân- 
duri majestății sale regelui şi miniştrilor lui, iar toți aprobau ceea ce făcuse 
preasfințitul Camilli. Când, în noiembrie 1894, monseniorul Camilli părăsi 
România, înaltul guvern al țării îl decora cu ordinul Coroanei României, 
iar organele ministeriale Timpul şi Independence roumaine îl lăudau mult 
pe fostul episcop al Iaşilor pentru întemeierea Seminarului. 

Când, în octombrie 1893, domnul Vârgolici, în calitate de inspector general 
al învățământului secundar, cerea de la răposatul rector al Seminarului 
nostru, P Francisc Xavier Habeni, orarul seminarului, se răspunse domnu- 
lui Vârgolici..., iar D. Tache Ionescu, atunci ministru al Cultelor, arătă D. 
Vârgolici nemulțumirea sa pentru pasul făcut. 

Răspunsul dat de părintele Habeni D. Vârgolici a fost supus mai înainte apro- 
baţiunii Preasfinţitului Camilli. 

Anul trecut, în luna lui aprilie, D.P. Poni a vizitat în timpul vacanţelor sfin- 
telor Paşti Seminarul nostru, aluminii celebrau în cinstea Excelenței Sale 
o mică academie, după care D.P Poni vizită îndeosebi toate odăile Semina- 
rului şi declară că ziua aceea a fost una dintre cele mai frumoase zile ale 
vieţii sale (...) 


(Arhiva Institutului Teologic Romano-Catolic laşi, dosar 58/1897, f. 189). 


4. Liniile de funcţionare internă a Seminarului Diecezan 
din laşi 


Chiar de la deschiderea Seminarului Diecezan, episcopul Camilli a 
ţinut să traseze liniile după care se va ghida funcționarea internă a aces- 
tei instituţii, precum şi normele necesare unei bune desfăşurări a acti- 
vităţii de formarea a candidaților la ordinele sacre. Aceste norme sunt 
cuprinse în cele 20 de pagini ale Constitutiones et regulae quaedam Semi- 
narii catholici Jassiensis. Regulamentul a fost redactat în limba latină 
şi cuprinde două părți: 

Partea I: CONSTITUTIONES 


1. Seminarul este sub autoritatea directă şi dependența Ordinariatului de 
Iaşi. 

2. Patronul Seminarului este sfântul Iosif, soțul Preacuratei Fecioare Maria, 
Născătoarea de Dumnezeu. 

3. Primirea elevilor o face Ordinariatul. Se primesc copii catolici nu cu mult 
mai mici sau mai mari de 12 ani. Elevii trebuie să fie cetățeni români şi 
sunt primiţi în urma unui examen de admitere. 

4. Actele necesare pe care trebuie să le aibă elevii sunt următoarele: 

- act de Botez şi Mir; 

— act de studii; 

— certificat medical de la un medic de specialitate; 

- certificat de bună purtare de la paroh; 

- declaraţia scrisă a părinţilor că: 

a) îi dau fiului lor libertatea de a se preoți; 

b) nu vor face nimic spre a-l determina să iasă din Seminar; 

c) îl vor primi înapoi dacă superiorii vor dovedi că nu are chemare ori că nu 
este sănătos; 

d) nu vor cere să-i viziteze decât în caz de moarte; 

e) nu vor cere nici un ajutor material de la fiul lor preot, în afară de cazul 
mizeriei grele. 

5. Elevii intraţi în Seminar stau cu totul sub ascultarea celor rânduiți pen- 
tru acest scop de episcop. 

6. Elevii păstrează şi lucrează cu harul chemării la starea preoțească. Toată 
această problemă o tratează cu părintele spiritual. 

7. Elevii trebuie să se obişnuiască cu prezenţa lui Dumnezeu, respectând 
regulile pentru Dumnezeu care îi vede, nu de ochii superiorilor. 

8. Elevii sunt datori să păstreze reverență în acte, cuvinte şi fapte față de 
episcopul diecezan. 

9. Elevii trebuie să asculte atât de rectorul Seminarului, cât şi de subalter- 
nii lui, în tot ceea ce priveşte oficiul lor. 

10. Între elevi trebuie să fie acea dragoste clericală, văzând în toți pe Dum- 
nezeu. Se vor feri de prietenii particulare, care pot duce la pierderea voca- 
tiei. 

11. Elevii trebuie să respecte, mai ales, virtutea curăției. 

12. Elevii să se exerciteze în practica smereniei prin împlinirea tuturor 
datoriilor simple şi umile, care le vor fi încredințate. 

13. De asemenea, elevii trebuie să se exerciteze în cultivarea lucrurilor spi- 
rituale prescrise de tălmăcitorii vieţii sufleteşti. 

14. Elevii trebuie să depună toată sârguinţa la studii. 

15. Ca să urmeze vocaţia divină, elevii trebuie să smulgă de la ei tot ceea 
ce îi ține legaţi de părinţi, rude, prieteni sau cunoscuţi. Spre ajungerea aces- 
tui scop, nimeni nu va putea scrie scrisori fără învoirea cuvenită de la supe- 
riorul Seminarului şi nu le va primi până nu le va citi el mai înainte. 

16. Elevii să nu piardă timpul şi să păstreze tăcerea în afară de recreație, 
mai ales în sacristie, capelă, sală de clasă şi dormitor. 


FILE DE ARHIVĂ 211 


17. Elevii Seminarului să se ferească de expresii şi purtări necivilizate şi, 
când ies în public, să aibă acea ţinută curată şi modestă, pe care o cere sta- 
rea clericală. Este oprit a se atinge unul pe altul. Ca semn de frăţietate, la 
întâlnire şi despărțire se vor îmbrățişa cu modestie. 

18. Elevii să păstreze cu grijă lucrurile personale şi ale Seminarului. Orice 
le lipseşte să ceară cu încredere de la superiori. Nu le este iertat să țină 
bani la ei; orice li se aduce ori primesc să arate rectorului ori celui rânduit 
de el spre acest scop. 

19. Elevii trebuie să păstreze şi să arate respect deosebit intern şi extern 
față de toți preoții, mai cu seamă de cei care lucrează în dieceză. 

20. Pentru garantarea perfecțiunii dorite, elevii să primească cu umilință 
observaţiile, corijările ori chiar pedepsele impuse de rector sau ceilalți 
rânduiți spre aceasta. Abuzurile grave vor fi pedepsite chiar şi cu elimi- 
nare. 

21. Cei bolnavii să asculte de prescripţiile medicale. 

22. Numai episcopul poate judeca dacă - în cazul bolii părinţilor — li se 
poate permite elevilor să-i viziteze. În lipsa episcopului — fiind vorba de caz 
urgent —, poate decide şi rectorul. i 

23. Admiterea la tonsură o face episcopul. Înainte ca cineva să fie sfințit preot, 
numaidecât trebuie să treacă cu succes examenul pentru ascultarea spo- 
vezii. Cei hirotoniți, înainte de terminarea studiilor, sunt obligaţi să litur- 
ghisească după intenția Seminarului, în afară de cazul când sunt întreți- 
nuţi absolut de speze proprii. 

24. Eliminarea din Seminar o face numai episcopul: în cazuri grave şi ur- 
gente, o face rectorul. 

25. Elevii trebuie să privească la constituţiile şi regulile Seminarului ca şi 
la un angrenaj de ajutoare speciale ale harului divin, de care trebuie să se 
folosească spre a putea ajunge la păstrarea vocației preoţeşti. 

Deşi ele nu obligă per se sub păcat de moarte, elevii să se ferească chiar şi 
de încălcări uşoare, convinşi fiind că păstrarea lor le aduce haruri deosebite 
de la Dumnezeu. 

Ca să nu se uite, constituţiile şi regulile Seminarului trebuie citite de câteva 
ori pe an în public sau la masă. 


Partea a II-a: REGULAE 
I. Reguli pentru conversaţie 


1. Limba oficială a Seminarului Catolic din laşi este limba română, pe care 
o vor folosi elevii în toate timpurile când nu este indicată folosirea altei 
limbi. 

2. În chip deosebit, la recreaţie şi plimbare, nimeni să nu vorbească o limbă 
pe care nu o înțeleg toţi elevii. 

3. La plimbare, chiar şi afară din oraş, nu este iertat de a vorbi decât 
româneşte ori franțuzeşte. 

4. În afară de zilele de vacanţă şi de exerciţii spirituale, la masa de prânz — 
după citire —, se va vorbi franțuzeşte, iar la cea de seară, nemțeşte. 


212 DIALOG TEOLOGIC 10(2002) 


5. În afară de zilele de vacanţă, de zilele de duminică şi sărbători, luni, 
miercuri şi vineri, între orele 13:00-13:30 şi 19:45-20:00, se va vorbi nem- 
țeşte, iar marți, joi şi sâmbătă - la aceleaşi ore — se va vorbi franțuzeşte. 
6. Dispensă de la acest fel de vorbire dă numai rectorul şi nimeni altul. 

7. Pe timpul orelor de şcoală, la cursul de limbă maghiară, elevii să se stră- 
duiască a conversa cu profesorul în această limbă. 

8. Modul de agrăire în limba română — pentru clerici — este „domnia ta” sau 
„dumneta”, în rest, „tu”. 

9. Toţi se vor striga pe numele de familie, nu pe cel de botez şi, cu atât mai 
puţin, pe porecle. Dacă sunt mai mulți elevi cu acelaşi nume, rectorul de- 
cide modul de chemare. 

10. Rectorul, prefectul şi bidelul general al Seminarului se vor agrăi pe nu- 
mele oficiului lor, nu cu cel de familie. 


II. Reguli comune 


1. În sala de clasă, la dormitor şi la masă, toți şi fiecare stă la locul şi cu ve- 
cinii rânduiţi de prefect. 

2. Semnalul de chemare la exerciţiile comune este clopoțelul, la auzul 
căruia vor lăsa totul — însă în ordine — şi se vor duce acolo unde îi cheamă. 
3. Când se merge pentru vizită în biserica catedrală, ori la alt serviciu 
bisericesc, cât şi la plimbare, se merge în şir de câte doi şi în tăcere. Când 
se iese afară de oraş şi în locuri aglomerate, prefectul poate dispensa de la 
această regulă. 

4. Pe toate lenjeriile personale se va pune numărul de ordine fixat. Pe căr- 
tile Seminarului nimeni să nu-şi pună numele sau numărul. 

5. Fără învoirea prefectului, nu i se poate da ceva cuiva în dar; la fel şi cu 
cărțile care i-au fost învoit să le citească. 

6. Masa din sala de clasă trebuie ştearsă de praf de către fiecare elev. Pe 
masă nu va fi decât răstignitul şi o iconiță. La plecare, cărțile se pun în ser- 
tar. 

7. La părintele prefect nu se merge decât în orele stabilite. La episcop nu 
se poate merge decât dacă superiorii seminarului vor şti despre ce este 
vorba şi vor găsi că este cazul de mers. 

8. Tot ce primesc elevii de acasă — mâncare sau băutură -— să-i arate părin- 
telui prefect şi fără învoirea lui nu se poate consuma ori împărți din aces- 
tea. 


III. Reguli de şcoală 


1. Biserica are trebuinţă de preoți sfinți şi învăţaţi. Fiecare să înveţe cât 
mai mult. 

2. In timpul de studiu, fiecare se va ocupa cu materiile de studiu. Dacă ci- 
neva socoteşte că are timp liber, să ceară de la superiori ceva ca să-l poată 
ocupa. 

3. Nimeni nu va studia ceva străin, fie limbă ori tratat special, fără apro- 
barea superiorului. 

4. În timpul necesar pregătirii, se va studia ceea ce este pentru materia 
zilei, ori unde elevul simte că este mai slab. 

5. Dacă cineva nu este pregătit pentru că a fost lipsă sau a fost împiedicat, 
să-l aştepte pe profesor la uşă şi să-i arate situația. 

6. Elevii care nu sunt teologi, când sunt întrebaţi, se vor ridica în picioare. 
7. La fel, se scoală în picioare, când intră ori iese rectorul din clasă, cât şi 
profesorii, şi aceasta în semn de reverență, iar bidelul — dacă va fi cu putință 
- le va deschide uşa. 

8. Inainte de prima oră de dimineaţă ori după masă, profesorul va spune, 
împreună cu toți elevii, Ave Maria, iar după ultima oră vor zice Sub tuum 
praesidium. La începutul şi sfârşitul celorlalte ore, se vor însemna fiecare 
— în tăcere şi cu evlavie — cu semnul Sfintei Cruci. 

9. Temele date de profesori se vor scrie pe caiete îngrijit şi curat. 

10. Fiecare să primească cu umilință dojenile şi corijările profesorilor. Dacă 
are ceva de spus spre scuzare, mai bine să meargă în camera profesorului 
şi să-i expună motivele. 

11. La profesori nu se poate merge decât numai cu aprobarea rectorului şi 
după ce îi cheamă profesorul. Teologii pot merge chiar fără aprobare, dar 
numai în timpul stabilit de superiori. 

12. Dacă cineva a luat notă sub 5, va merge cu umilinţă la profesori, ca să 
ceară sfat cum să se îndrepte. Dacă profesorul îi dă ceva de făcut, va face 
în timpul liber de duminică ori sărbători. 

13. Cel care n-a răspuns suficient la lecţii să se îngrijească — cât mai curând 
— să se corijeze. 

14. În timp de şcoală nu se poate intra sau ieşi din sală, nici a deschide ori 
a căuta în sertarul mesei personale. 

15. La lecţii răspund numai cei întrebaţi. Cine doreşte să spună ceva va 
ridica mâna. Teologii se vor ridica puţin în picioare. 

16. Cei care studiază teologia şi filozofia pot să-şi pregătească singuri lec- 
tiile la şcoală, însă vor fi atenţi şi nu se vor ocupa cu altceva. 

17. La filozofie şi teologie — în problemele discutate — cât sunt în Seminar, 
trebuie să țină cu toții sentința profesorului, fără a critica ceva dacă nu le con- 
vine ori li se pare că nu este prudentă. 

18. Nu se pot citi ori ţine cărți care nu aparțin de şcoală, fără învoire de la 
rector ori profesor. 


IV. Îngrijirea sufletului 


1. Elevii vor asculta zilnic sfânta Liturghie. Duminica şi sărbătorile — dacă 
nu au ascultat-o întreagă — vor mai asculta una, în afară de cazul că este bol- 
nav cel care n-a ascultat-o întreagă. In timpul sfintei Liturghii se va recita 
sfântul Rozariu şi alte rugăciuni. 

2. Toţi elevii vor face vizite la preasfântul Sacrament în grup de trei ori pe 
zi, dimineaţa după îmbrăcare, cam 10 minute, după masă cam 3-4 minute 
şi seara cam 15 minute, care se va încheia cu examinarea conştiinţei. In 
afară de aceste timpuri, numai teologii pot face vizite particulare în timpul 
liber. 

3. Cei care studiază teologia şi filozofia vor face zilnic 1/2 oră meditație 
îndată după vizita de dimineaţă; restul vor face lectură spirituală în comun 
15 minute. 

4. Duminica şi de sărbători vor asculta predica din biserica catedrală, ori 
pentru ei specială, făcută de superiorii Seminarului. 

5. Cei care studiază filozofia şi teologia vor face în vacanțe 1/2 oră lectură 
spirituală după sfânta Liturghie. 

6. Fiecare elev va recita zilnic sfântul Rozariul la vremea hotărâtă şi cu un 
tovarăş anume desemnat. Clericii în ordurile sacre îl vor spune după posi- 
bilitate, iar Breviarul îl vor recita după cum le va impune superiorii. 
Rozariu se recită după obiceiul stabilit în Dieceză, adică se declară misterul 
şi apoi se spun Pater şi 10 Ave Maria, toate în româneşte. 

7. Toţi se vor mărturisi o dată pe lună la duhovnicul elevilor şi vor lua sfânta 
Împărtăşanie în duminica întâia din lună, cât şi la sărbători mai însem- 
nate. Teologii se vor împărtăşi ad libitum în fiecare duminică şi sărbătoare 
de poruncă, cât şi în vinerea întâi din lună. Restul trebuie să ceară voie de 
la superiori. ă 

8. Inainte şi după spovadă şi Împărtăşanie, se vor ruga şi medita 15 minute. 
9. Exerciţiile spirituale se fac de opt zile întregi pentru teologi şi trei zile 
pentru restul elevilor. 

10. 'Teologii trebuie să aibă o dată pe lună colocviu cu prefectul Semina- 
rului — nu în timpul sfintei mărturisiri —, restul, cel puțin o dată pe an. 
11. Alegerea duhovnicilor care vin pentru mărturisire este liberă. Inainte 
de a veni duhovnicul, elevii vor scrie numele celui pe care îl doresc, spre a 
fi dirijaţi spre dânsul. Teologii vor merge fără a fi avizaţi; ei le vor arăta supe- 
riorilor care este duhovnicul lor preferat. 


V. În dormitor 


SS A 


1. Fără învoire specială de la prefect sau de la bidelul general, nimeni nu 
poate intra în dormitor. 

2. În dormitor va fi ordine perfectă în scrin. Ghetele se vor curăța de trei 
ori pe săptămână, în afară de plimbare, când se vor curăța imediat. 

3. In dormitor e tăcere perfectă. Se va vorbi numai ceea ce este absolut nece- 
sar şi în şoaptă. 

4. Lucrurile care nu mai sunt bune i se vor arăta prefectului înainte de a fi 
aruncate. 

5. Curăţenia în dormitor şi sălile de clasă se va face numai în timpul sta- 
bilit de program. 

6. Nu-i permis a privi afară pe geamul dormitorului. 


VI. Alte reguli 


1. La vorbitor nu-i permis a se vorbi lucruri întâmplate în Seminar, cât şi 
invers, nu se spun în Seminar cele spuse la vorbitor, nici nu se vorbeşte de 
rău. 

2. Bidelul este dator să denunțe superiorilor încălcările regulii de mai sus. 
Fiecare este dator a face la fel. 

3. Cel rânduit a citi la masă este dator să se pregătească la aceasta. 

4. În recreaţie nu se citeşte. Teologii şi filozofii pot citi ce li se dă de supe- 
riori. 

5. Fiecare îşi va spăla zilnic gâtul, fața şi dinții. 

6. Nu-i permis a lua cărți împrumut de la preoți fără învoirea superiorilor. 
7. La profesori nu se discută decât probleme referitoare la materiile la care 
ei predau. 

8. Cine doreşte ca părinții să-i cumpere ceva va cere învoire de la superiori. 
9. Dacă moare vreun misionar din Dieceză, fiecare este dator să ofere pen- 
tru el sfânta Impărtăşanie şi sfântul Rozariu. 

10. Toți trebuie să se străduiască a învăța să cânte în biserică. 

11. Separaţia dintre elevi se va respecta cu strictețe. 

12. Orice regulă trebuie păstrată până când superiorii o abrogă. 

13. In şcoală se scrie numai cu creionul. 

14. Dacă cineva deschide uşa, să aibă grijă să o şi închidă. 

15. Regula stingerii se va păstra cu cea mai mare stricteţe. 


(Arhiva Institutului Teologic Romano-Catolic laşi, dosar 58/1886, ff. 87-91). 


5. Contractul dintre episcopul Mihai Robu şi Societatea lui Isus 
privind revenirea iezuiţilor la conducerea Seminarului Diecezan 


Venirea la conducerea Diecezei de Iaşi, la 25 septembrie 1925, a episco- 
pului Mihai Robu a însemnat o nouă relansare a activității Semina- 
rului din laşi. In anul 1927, au fost primiţi în seminar 57 de elevi, pen- 
tru formarea cărora episcopul s-a străduit să-i recheme la laşi pe unii 
dintre preoții iezuiți din provincia Galiţia, „care au pus bazele Semina- 
rului şi au adus roade frumoase”. 

Această intenţie s-a concretizat în toamna anului 1930, când au 
sosit la Iaşi mai mulți preoţi iezuiţi, în frunte cu părintele Felix Wier- 
cinski, căruia i s-a încredințat conducerea Seminarului. Revenirea aces- 
tora în capitala Moldovei a fost precedată de numeroase tratative pur- 
tate de episcopul Mihai Robu cu superiorul general al Societăţii lui Isus, 
pr. Vladimir Ledochowski, cu provincialul din Polonia, pr. Stanislau Ciseck, 
şi cu cel din România, pr. Iosif Lipski. Contractul definitiv între Epis- 
copia de laşi şi Provincia lezuită din Galiţia a fost semnat abia în anul 
1935. El a fost precedat de mai multe convenţii: cea inițială, adăugirile 
făcute de părinţii iezuiți şi cea definitivă, pe care le prezentăm în con- 
tinuare. 


Contractul dintre Excelenţa Sa, Ordinarius de Iaşi şi părinţii Societăţii lui 
Isus. 

1. Părinţii şi ceilalți din Societatea lui Isus aflați în Seminarul Diecezan de 
Iaşi pe lângă superiorii lor religioşi să fie supuşi necondiționat unicului illus- 
trissim şi reverendissim Ordinariu de Iaşi, după prescripțiile Codului de 
drept canonic şi nimănui altcuiva, nici administratorului diecezan, nici a celui 
local răspunzător de bunurile episcopale. 

2. În absența ordinariului, nici delegatul acestuia, nici cel care-i ține locul 
nu vor putea hotărî ceva, nici în cazuri singulare să pretindă ceva care ar 
fi împotriva contractului încheiat cu ordinariul. 

3. Ordinariul va furniza toate cele necesare pentru întreţinerea atât a părin- 
ților iezuiţi, cât şi a elevilor Seminarului, care vor fi administrate de recto- 
rul S.J., în afară de aceasta, pentru fiecare preot şi profesor iezuit, va fi plă- 
tită o pensie de 12 dolari, iar pentru fratele coadiutor, şase dolari în fiecare 
lună. Banii şi celelalte cheltuieli de drum, atât pentru sosirea membrilor 
S.J. în Seminar, cât şi pentru întoarcerea din Seminar în provincia proprie, 
le va suporta ordinariul însuşi. 

4. Conturile băneşti destinate întreţinerii elevilor vor fi supuse numai ordi- 
nariului şi, cel puţin de două ori pe an, se va da socoteală despre acestea. 
5. Administrarea bunurilor Seminarului va fi exercitată, atât cât este posi- 
bil, de surorile convocate de ordinariu, dar sub direcţiunea rectorului Semina- 
rului, totuşi, cu respectarea drepturilor ordinariului de a-şi rezerva adminis- 
trarea temporală a Seminarului şi a problemelor sale economice şi de a le 
încredința altui preot, desemnat de ordinariu ca administrator. Imbrăcă- 
mintea elevilor şi a tuturor celor din Societatea lui Isus care locuiesc în Se- 
minar, precum şi veşmintele din capela interioară şi din întreaga casă, vor 
fi spălate de surorile sioniste, atât timp cât surorile vor putea presta acest 
oficiu de caritate. 

6. Ordinariul va prevedea ajutorul medical acordat elevilor prin medicul 
care va fi plătit în mod separat. 

7. Impozitele Seminarului şi toate reparaţiile casei care, potrivit cursului 
monetar român, depăşesc prețul de şase dolari vor fi achitate de către ordi- 
nariu. 

8. Părinții iezuiți nu vor fi obligați să întrețină animalele casei, însă le vor 
putea întreține potrivit hotărârii rectorului Seminarului. 

9. Ordinariul, cu cheltuielile sale, va pune la dispoziția părinților şi a celor- 
lalți iezuiți mobilierul, paturile, lenjeria de pat şi ustensilele pentru repa- 
rat. Cărțile şcolare uzuale şi alte materiale pentru uzul şcolar ale profeso- 
rilor din Seminar vor fi achitate din fondurile băneşti destinate elevilor. 
10. Părinților şi clericilor din Seminar nu le revine misiunea de a îndeplini ser- 
viciile sacre din biserica catedrală. Cu toate acestea, au fost pregătiţi să le 
îndeplinească cu promptitudine serviciile ori de câte ori ordinariul va consi- 
dera aceasta de comun acord cu rectorul. 

11. Capela Seminarului va fi supusă întru totul direct rectorului Semina- 
rului, cele necesare pentru cultul divin vor fi procurate de ordinariu. Părin- 
ţii iezuiţi vor putea urma întru totul calendarul propriu. 

12. Părinţii şi magiştrii iezuiți vor merge în sufrageria proprie, în care mesele 
vor fi servite potrivit dispoziţiilor rectorului. 

13. Desemnarea magiştrilor iezuiţi pentru instruirea elevilor va fi dispusă 
de ordinariu împreună cu părintele provincial S.J., în acest mod anticipat 
pentru fiecare an şcolar, numărul profesorilor cuprinşi în Seminar va fi deter- 
minat de ordinariu şi părintele provincial S.J.; totodată, ordinariul va deter- 
mina disciplinele care vor fi predate în fiecare an, după ce va fi ascultată 
părerea rectorului Seminarului. 

14. În afară de magiştrii iezuiţi, ordinariul va desemna profesorii necesari 
din rândul clerului secular. Totuşi, profesorii desemnaţi nu vor locui în se- 
minar, dar la orele stabilite de rector, vor veni pentru lecţii, dacă nu cumva 
rectorul va fi dorit locuirea lor în Seminar. In toate problemele Seminaru- 
lui, magiştrii şi toți ceilalți profesori iezuiţi vor fi subordonați rectorului Semi- 
narului. 

15. Instruirea noilor cursuri, primirea şi excluderea elevilor este de compe- 
tenţa ordinariului care, în schimbările ce vor fi introduse sau în primirea 
şi îndepărtarea elevilor, va avea în vedere opinia rectorului Seminarului. 
16. Cu şase luni înainte de începerea noului an şcolar, fiecare dintre părți 
poate renunţa la prezentul contract. 


După acest contract urmează câteva Note referitoare la contractul între 
Ordinariul de laşi şi părinții Societăţii lui Isus: 


Ad. 1. Părinţii iezuiți nu se pot pronunţa în a fi supuşi imediat Ordinariu- 
lui de Iaşi. Seminarul este supus Ordinariului şi, de aceea, părinţii care locu- 
iesc în acesta, dar în mod indirect. 

Ad. 5. Neadmiţând că ar putea apărea ocazia unor dificultăți diverse, căci, 
aşa cum este stabilit, ordinariul îşi poate rezerva sieşi sau altui preot admi- 
nistrarea lucrurilor Seminarului, iar independenţa şi libertatea societăţii 
în administrarea Seminarului să fie ridicată, de aceea, în mod simplu, se 
poate spune: întreaga administrare a lucrurilor materiale va fi exercitată 
de părintele rector sau părintele econom, care, aşa cum este menţionat în 
numărul precedent 4, „conturile băneşti ale administraţiei vor fi supuse ordi- 
nariului cel puţin de două ori pe an”. De aceea, nu este potrivit a se spune 
în contract că administrarea lucrurilor casei va fi realizată de surori. Socie- 
tatea trebuie să aibă, chiar şi în această privință, libertatea de a se ocupa 
de administraţie, fie prin fraţii coadiutori, fie prin surori, nici chiar ordina- 
riul nu-şi poate rezerva sieşi această administraţie şi cu atât mai puţin vre- 
unui preot. Aspectul menţionat „îmbrăcămintea etc.” trebuie omis întru totul 
din contract; acesta ține de competența aceluia care se ocupă de adminis- 
trare. 

Ad. 8. Acest număr va fi ridicat cu totul, despre acest lucru a fost prevăzut 
în numărul în care administrația deplină este acordată Societăţii. 

Ad. 10. Prima parte, care exprimă privilegiul Societăţii, ar putea rămâne 
cealaltă; „cu toate acestea, au fost pregătiţi să deservească în catedrală ori 
de câte ori ordinariul va considera de comun acord cu părintele rector”. Nu 
există nici o rațiune care să oblige prin contract despre un asemenea lucru. 
În mod simplu, această problemă trebuie încredințată judecății prudente a 
părintelui rector. 

Ad. 13 şi 14. Aceste două numere se exclud, nu pot fi admise, căci Socie- 
tatea trebuie să aibă libertatea în numirea profesorilor. De aceea, fixarea 
atât a disciplinelor care vor fi predate, cât şi a numărului de profesori, pre- 
cum şi numirea profesorilor Societăţii, să fie făcută de superiorii iezuiți; 
toate acestea vor fi spuse ordinariului pentru aprobare, dar numirea profe- 
sorilor care nu fac parte din Societate să fie făcută de ordinariu, cu consim- 
țământul rectorului. 

Ad. 15. Potrivit textului acestui număr, Societatea nu ar avea nici o liber- 
tate în admiterea sau excluderea elevilor, ceea ce ar putea împiedica foarte 
mult buna cârmuire a Seminarului, de aceea, aşa cum în Seminarul din Travni- 
census este orânduit, s-ar putea propune şi aici. Admiterea să fie făcută de 
părintele rector care îi prezintă ordinariului numele candidaţilor admişi 
spre aprobare. Excluderea să fie făcută tot de părintele rector care, cât mai 
repede posibil, îl va informa pe ordinariu despre respingere. 


După aceste rectificări, la 12 martie 1935, s-a semnat convenţia între 
episcopul Mihai Robu şi preotul Gheorghe Fireza S.J., vice-provincial şi 
delegat special al superiorului provinciei Galiţia, pr. Vladimir Konopka. 


Contract 
Noi, Mihai Robu, episcop de Iaşi, pe de o parte, şi Vladimirus Konopka, 
superiorul Provinciei lezuiţilor din Polonia, pe de altă parte, pentru mai marea 
glorie a lui Dumnezeu şi pentru a promova binele Diecezei de Iaşi, judecând 
la vreme potrivită am convenit aceste articole: 
Art. 1. Seminarul Diecezan de Iaşi, atât cel mic, cât şi cel mare, este încre- 
dinţat Societăţii lui Isus, care îşi asumă direcțiunea disciplinară, didactică 
şi administrativă sub dependenţa exclusivă a ordinariului locului. 
Art. 2. Părinţii şi fraţii Societăţii, desemnați în serviciul Seminarului, vor 
primi remuneraţia cuvenită de la ordinariul locului, refectoriu distinct de 
refectoriul elevilor şi mobilier cu lenjerie pentru paturi şi nu se vor exclude 
ustensilele pentru refectoriu. 
Art. 3. Ordinariul locului, în fiecare lună, va achita în mâna rectorului Semi- 
narului pensia de 12 dolari pentru fiecare preot şi profesor aparținând Soci- 
etății, față de valoarea veche a anului 1932, şi fiecărui frate coadiutor, şase 
dolari, având aceeaşi valoare. De asemenea, cheltuielile de drum cel puţin 
până la granițele viceprovinciei Societăţii lui Isus din România; numai cu 
dorința expresă a ordinariului, să fie chemaţi iezuiţi din alte provincii ale so- 
cietăţii. Cât despre acei membri ai Societăţii care vor veni în Seminar pen- 
tru a exercita o misiune, sau care-şi vor fi îndeplinit misiunea, să se întoarcă 
în casa proprie a Societăţii. 
Art. 4. Ordinariul locului va proceda: 
1. Toate cele ce sunt necesare pentru întreținerea corespunzătoare a elevi- 
lor, adică locuință, mobilier, hrană şi îmbrăcăminte. 
2. Cărţile şcolare uzuale şi instrumentele şcolare, atât pentru elevi, cât şi 
pentru profesori. 
3. Salariile pentru numărul corespunzător de servitori angajaţi. 
4. Veşmintele şi celelalte lucruri care vor fi necesare cultului divin în capela 
Seminarului. 
Art. 5. De către ordinariul locului vor fi suportate în plus: 
1. Toate dificultăţile reale cu care Seminarul este împovărat sau va fi împo- 
vărat în viitor, ca, de exemplu, impozitele publice. 
2. Acele cheltuieli făcute pentru reparația clădirilor sau pentru investiţii, care 
depăşesc suma de cinci dolari, potrivit cursului monetar din România. 
3. Cheltuielile pentru medicamentele uzuale şi speciale destinate elevilor, 
salariul medicului care răspunde de casă, iar în caz de necesitate stringentă, 
şi al medicilor specialişti. 

Art. 6. Atât numirea rectorului, cât şi fixarea numărului şi numirea profe- 
sorilor din Societate să fie făcute cu aprobarea ordinariului şi a superiorilor 
Societăţii. Profesorii, însă, care nu aparțin Societăţii vor fi desemnaţi de ordi- 
nariul locului, cu consensul rectorului. 
Art. 7. Profesorii care nu aparțin societăţii vor locui în afara Seminarului, 
iar în împlinirea sarcinilor proprii, sunt subordonați rectorului Seminarului. 
Art. 8. Intreaga conducere a Seminarului, atât în probleme spirituale, cât 
şi în instituirea normelor şcolare şi disciplinare ale elevilor va fi exercitată 
în mod liber de rectorul Seminarului, nu însă şi administraţia bunurilor tem- 
porare; cu respectarea drepturilor ordinariului locului, de a vizita semina- 
rul ori de câte ori va voi pentru a constata situația disciplinară, şcolară şi 
economică. Acest drept este valabil chiar şi pentru superiorul Provinciei 
Polone sau pentru delegatul său. 
Art. 9. Seminarul este exempt de jurisdicția parohului. Aşadar, pentru toți 
cei care locuiesc în Seminar, oficiul parohului, exceptând celebrarea Căsă- 
toriei şi potrivit prescripției canonice 891, va fi preluat de către rectorul Semi- 
narului sau de delegatul său. 
Art. 10. Rectorul este ţinut la obligaţia de a-i înmâna în scris ordinariului 
locului, la fiecare sfârşit de an, situaţia şcolară şi disciplinară a Seminaru- 
lui, şi nu de două ori pe an; la termenul fixat din timp de ordinariu, şi de a-i 
înmâna aceluiaşi ordinariu în scris situaţia referitoare la administrația eco- 
nomică, în mod independent de cele două consilii de care vorbeşte. 
Art. 11. Numărul elevilor admişi în Seminar va fi fixat de ordinariu. Admi- 
nistrarea elevilor o va face rectorul Seminarului, care va dispune împreună 
cu episcopul în privința candidaţilor admişi. Excluderea elevilor pentru 
motivele cuprinse în can. 1371 se va face de către rector, care va informa 
ordinariul locului despre excludere cât mai repede posibil. Dacă însă este 
vorba de un cleric cu răspunderi mai mari, excluderea este rezervată ordi- 
nariului locului, cu excepția cazului de scandal grav sau de pagubă gravă şi 
iminentă adusă Seminarului, dacă moravurile sunt periclitate şi nu este 
timp pentru a recurge la ordinariul locului. 
Art. 12. Determinarea disciplinelor care vor fi predate în şcoală se va face 
de către superiorii Societăţii, cu aprobarea ordinariului locului. 
Art. 13. Părinţii şi ceilalţi din Societatea lui Isus nu sunt ţinuţi la obligaţia 
de a îndeplini slujirile sacre în biserica catedrală. De asemenea, părinții iezu- 
iți, care vor celebra Liturghiile în capela Seminarului, vor folosi calendarul 
lor propriu. 
Art. 14. Acest contract, în mod reciproc, cu consensul atât al celor ce l-au 
contractat, cât şi al succesorilor, cât şi a celeilalte părți, poate fi abrogat. Ca 
renunțarea să fie validă, trebuie adusă la cunoştinţa celeilalte părți cu şase 
luni înainte de sfârşitul anului şcolar şi nu are efect decât la închiderea anu- 
lui şcolar. 
Aceste articole, întocmite în dublu exemplar, le socotim ratificate, şi cele scrise 
cu propria mână le-am întărit cu sigiliul oficiului nostru. 

(Sigiliul episcopului Robu şi semnăturile contractanţilor) 
(Arhiva Provinciei Maloposkiej din Cracovia, Xerocopii în Arhiva Episco- 
piei Romano-Catolice Iaşi, doc. 1519, ff. 1-22: „Contracte”; Arhiva Institu- 
tului Teologic Romano-Catolic laşi, dosar 1/1935, ff. 2-5). 


